ธปท.ยกเลิกหยุดสงกรานต์ทั้งแบงก์พาณิชย์และแบงก์รัฐ
ธปท.รับมติ ครม. ป้องกันไวรัสโควิด-19 ระบาด ให้แบงก์พาณิชย์และแบงก์รัฐเปิดทำงานสงกรานต์
18 มี.ค. 2563

นายวิรไท สันติประภพ ผู้ว่าการธนาคารแห่งประเทศไทย (ธปท.) ได้ประชุมวีดีโอออนไลน์กับผู้บริหารระดับสูงของธนาคารพาณิชย์ และธนาคารของรัฐ ทุกแห่ง และได้แจ้งให้แบงก์พาณิชย์ และ แบงก์รัฐ ยกเลิกวันหยุดสงกรานต์ระหว่างวันที่ 13-15 เม.ย. 2563 โดยให้มีการทำงานปกติ เพื่อป้องกันการระบาดของไวรัสโควิด-19 (COVID-19) ตามมติของคณะรัฐมนตรี (ครม.) ที่ออกมาก่อนหน้านี้
นอกจากนี้ นายวิรไท ยังได้ขอให้แบงก์รัฐและแบงก์พาณิชย์ ช่วยเร่งออกมาตรการช่วยเหลือผู้ประกอบการและประชาชนที่ได้รับผลกระทบจากมาตรการปิดสถานประกอบการและบริการตามมติ ของ ครม. เพื่อป้องกันการระบาดของไวรัสโควิด-19 ด้วย
ขณะเดียวกันยังได้ขอให้แบงก์พาณิชย์และแบงก์เอกชน ประชาสัมพันธ์ให้ลูกค้าของธนาคารทำธุรกรรมทางการเงินต่างๆ ผ่านระบบออนไลน์ของแต่ละธนาคาร เพื่อให้ลูกค้าลดการเดินทางมาที่สาขาธนาคาร ซึ่งมีความเสี่ยงทำให้ติดไวรัสโควิด-19 ได้ง่าย